Shazam (ծառայություն)

Shazam՝  էփլ մակինտոշի (Mac), Անհատական համակարգչի (PC) և սմարթֆոնների համար աշխատածրագիր, որը ունի ժերաժշտությունը ճանաչելու հնարավորություն։ Shazam-ը հիմնադրվել է 1999 թվականին՝ Քրիս Բարթոնի, Ֆիլիպ Ինգելբրեշտի, Էյվերի Վանգի և Դիրաջ Մուքրջիի կողմից։
Shazam-ը կիրառում է սմարթֆոնի կամ համակարգչի ներկառուցված միկրոֆոնը՝ ընկալելու երաժշտության որևէ կարճ հատված։ Այն պահպանում է երաժշտության տվյալ հատվածը և դա համեմատում կենտրոնական պահոցի տվյալների հետ՝ փնտրելով համընկնում։ Եթե որոնման արդյունքում համապատասխանություն է գտնվում, Shazam-ը տվյալ երգի մասին տրամադրում է տեղեկություններ, ինչպիսիք են կատարողը, երգի անվանումը, բառերը, ալբոմը և այլն։ Որոշ դեպքերում Shazam-ը տրամադրում է նաև այնպիսի ծառայությունների համապատասխան հղումներ, ինչպիսիք են  iTunes-ը, Spotify-ը, YouTube-ը կամ Groove Music-ը։ Shazam-ը, ըստ իր գլխավոր գործադիր տնօրենի՝  2013 թ․ դեկտեմբերին ողջ աշխարհում եղել է 10 ամենատարածված աշխատածրագրերի կազմում։  Shazam-ից ամսական օգտվում է ավելի քան 100 միլիոն մարդ, և այն կիրառվել է ավելի քան 500 միլիոն սարքերի միջոցով՝ 2014 թ․ սկսած։ Իսկ 2016 թ․ հոկտեմբերին Shazam-ը հայտարարել է, որ աշխատածրագրի հրապարակումից սկսած՝ իր բջջային աշխատածրագրերը ներբեռնել են ավելի քան մեկ միլիարդ անգամ և կիրառել ավելի քան 30 միլիարդ անգամ։ 


== Նկարագրություն ==
Shazam-ն առաջարկում է երկու տիպի աշխատածրագրեր՝  Shazam (անվճար) և Shazam Encore (վճարովի)։


== Սարքեր ==
Shazam-ը կիրառվում է Android, iOS, BlackBerry OS և Windows համակարգերում։ Աշխատածրագիրը համանման է բջջային հեռախոսների մեծ մասի դեպքում, իսկ արդյունքը ներկայացվում է էկրանին՝ համապատասխան տեղեկություններով։


== Գործառույթ ==
Shazam-ն աշխատում է երաժշտության պահպանված հատվածը համապատասխանեցնելով պահոցի տվյալների հետ, որտեղ կա ավելի քան 11 միլիոն երգ։

Shazam-ը երգը ճանաչում է ըստ ժամանակային հաճախականության գրաֆիկի վրա հիմնված «աուդիո մատնահետքի», որը կոչվում է հաճախակագիր կամ լուսակագիր։
Shazam-ի տվյալների պահոցում կա «աուդիո մատնահետքերի» ցանկ։ Ծրագիրը երգը տասը վայրկյան լսելուց հետո ստեղծում է դրա «աուդիո մատնահետքը», որից հետո էլ տվյալների պահոցում փնտրում է համապատասխանումներ։ Եթե համընկնում կա, Shazam-ը տրամադրում է պատասխան ինֆորմացիան։ Հակառակ դեպքում այն նշում է արդյունքների բացակայության մասին։
Shazam-ը կարող է ճանաչել ցանկացած աղբյուրից հեռարձակվող երաժշտություն՝  ռադիո, հեռուստացույց, կինոյում կամ ակումբում հնչող երաժշտություն, այն պայմանով, որ ետին պլանի աղմուկի  բարձրությունը  չխանգարի «աուդիո մատնահետքի» ընկալմանը, և որ տվյալ երգը Shazam-ի տվյալների պահոցում առկա լինի։


== Պատմություն ==
Ընկերությունը հիմնադրվել է 1999 թվականին Բարթոնի և Ինգելբրեշտի կողմից, ովքեր սովորում էին Կալիֆոռնիայի համալսարանում (Բերկլի),  և Մուքրջիի կողմից, ով աշխատում էր լոնդոնյան «Viant» ընկերությունում։ Այնուհետև նրանք, ազդանշանի թվային մշակման մասնագետի կարիք ունենալով,  վարձեցին Վանգին, ով գիտության թեկնածու էր Սթենֆորդի համալսարանում։ 2012 թվականի սեպտեմբերից Վանգը սկզբնական խմբից միակ անդամն էր, որ  մնաց ընկերությունում  ՝ որպես Shazam-ի գլխավոր գիտնական։
Ռիչ Ռիլին, ով պնդում է, որ 1998-1999 թթ․ պատահականորեն է ստեղծել գործիքաշերտը, Yahoo!-ում ավելի քան 13 տարվա,  իսկ որպես գործարար ու ինտերնետ-գործադիր ավելի քան 17 տարվա փորձից հետո 2013 թվականի ապրիլին միացավ Shazam-ին՝ նպաստելու ընկերության աճին։ ։ Ռիլին փոխարինել է Էնդրյու Ֆիշերին, ում 2005 թվականին վարձել էր Infospace-ը՝ որպես գլխավոր գործադիր տնօրեն։ Ֆիշերն այժմ  գործադիր նախագահն է։


=== Ծառայության նախնական տարբերակը ===
Ի սկզբանե՝  2002 թվականին, ծառայությունը մեկնարկվել էր միայն Մեծ Բրիտանիայում և հայտնի էր որպես «2580», քանի որ սա այն կարճ համարն էր, որը մարդիկ հավաքում էին իրենց բջջային հեռախոսից, որպեսզի ստանային երաժշտության մասին տեղեկություն Այնուհետև արդյունքը ստացվում էր տեքստային հաղորդագրության տեսքով, որը պարունակում էր կատարողի և երգի անունները։ Ավելի ուշ ծառայությունը տեքստային հաղորդագրության մեջ ներառեց նաև հղումներ՝ երգն առցանց բեռնելու համար։ ։


=== Սմարթֆոնի աշխատածրագրեր ===
Shazam-ը iPhone 2.0-ի համար հասանելի դարձավ միայն 2008 թվականի հուլիսի 10-ին՝  App Store-ի հրապարակման հետ մեկտեղ։ Անվճար աշխատածրագիրը ավելի պարզեցրեց ծառայությունը՝ հնարավորություն տալով միանալ iTunes-ին և անմիջապես գնել երգը, եթե առկա էր Wi-Fi կապ (այդ ժամանակ, iTunes-ը թույլ չէր տալիս 3G-ի միջոցով երաժշտություն բեռնել)։ Այն նաև հնարավորություն էր տալիս  միանալ iPhone-ի  YouTube ծրագրին, եթե տվյալ երգի  վիդեոն հասանելի էր YouTube-ում։ 2008 թվականին ծառայության վրա աշխատանքներ էին տարվում՝  ներառելու նաև դասական երաժշտությունը։
Shazam-ը  Android պլատֆորմի համար հասանելի դարձավ 2008 թ․ հոկտեմբերին, որում iTunes-ի փոխարեն գործածվում էր Amazon MP3 store-ը.Մինչև 2009 թ․ դեկտեմբերը  Shazam-ը ներբեռնվել էր մոտ 10 միլիոն անգամ 150 երկրներում՝ 350 բջջային օպերատորների համակարգերում։ Մարդկանց մոտ ութ տոկոսը երգը ներբեռնել էր, երբ ծառայությունը ճանաչել էր այն։  2011 թվականի հունվարին Apple ընկերությունը հայտարարեց, որ Shazam-ը App Store-ում չորրորդ ամենաշատ բեռնված անվճար աշխատածրագիրն էր, մինչդեռ մրցակից ծրագիրը՝ SoundHound-ը, iPad-ի վճարովի ծրագրերի ցանկում առաջին տեղն էր զբաղեցնում։
2011 թվականի հունվարին Shazam-ը և Spotify-ը հայտարարեցին  iOS և Android համակարգերում համագործակցության մասին, որը ծրագրից օգտվողներին թույլ էր տալիս Shazam-ի միջոցով ճանաչել և Spotify-ի միջոցով լսել երաժշտությունը։
Shazam-ը մինչ այդ թույլ էր տալիս ստացված արդյունքով կիսվել Facebook-ում և Twitter-ում, իսկ 2011 թվականի մարտին  Shazam Friends-ի միջոցով  հնարավոր դարձավ տեսնել, թե ինչ են փնտրում, լսում ֆեյսբուքյան ընկերները։ Shazam 5.0-ը թողարկվեց 2012 թվականի ապրիլին, որը ավելի արագ էր լսում և ճանաչում մեդիան։ Երաժշտությունից բացի, ծրագիրը կարող էր ճանաչել նաև հեռուստատեսային հաղորդումներ ու գովազդներ։


== Ծանոթագրություններ ==


== Արտաքին հղումներ ==
http://www.shazam.com Shazam (ծառայություն). պաշտոնական կայք